[{"text_idx": "#000001", "text": "Abuztuaren 12an jokatu ziren XIII. Euskal Herria Kopa 2023 edizioaren lehen partidak, eta azkenekoa berriz, Reala eta Athleticen arteko A mailako finala, pasa den igandean, irailak 3, lehiatu zen arratsaldeko 16:00etan hasita, aurtengo edizioari amaiera emanez."}, {"text_idx": "#000003", "text": "Bi mailetan antolatu da txapelketa aurten ere, taldeen egutegiak ez digulako beste aukerarik utzi. Berez, Euskal Herria Kopa lehiaketa batean jokatzekoa da, Euskal Herriko herrialde guztietako taldeen artean, behetik gorako formatoan onenak finalera iristeko aukera izanda behintzat. Aurten ere ezin izan dugu horrela antolatu baina jarraituko dugu bestelako aukerak aztertzen Koparen berezko egitura bueltatzeko hurrengo edizioetan, azken urteetan behintzat beste aukerarik izan ez badugu ere."}, {"text_idx": "#000004", "text": "A kategorian Bizkerre, Osasuna, Athletic, Reala, Alaves eta Eibar izan dira, bi multzotan banatuta. \u2018A multzoan\u2019 Reala erabat nagusitu zen sailkapen fasean, orotara 6 puntu pilatuta, eta finalerako txartela aise eskuratuta. Alaves geratu zen bigarren eta Bizkerre hirugarren, biak puntu bakarrarekin, gol averageagatik erabaki zirelarik postuak."}, {"text_idx": "#000005", "text": "\u2018B multzoan\u2019 berriz, Eibar, Osasuna eta Athletic aritu ziren. Athletic izan zen azkenean aurrena, Eibar bigarren eta Osasuna hirugarren, honakoan ere gol averageak zehaztu zuelarik finalerako txartela."}, {"text_idx": "#000006", "text": "Beraz, Reala eta Athletic sailkatu ziren \u201cA\u201d mailako finalerako, zeina Lezama 2 futbol zelaian jokatu zen, irailaren 3an, igandea, arratsaldeko 16:00etatik aurrera, non zurigorriek jantzi zuten txapela 2-4 irabazita. Eibarrek eskuratu zuen A mailako hirugarren postua, Alavesi 5-0 irabazita eta Osasuna sailkatu zen bosgarren Bizkerreren aurkako lehia 3-0 irabazi ostean."}, {"text_idx": "#000008", "text": "A multzoari dagokionez, Athletic C taldea izan zen jaun eta jabe sailkapen fasean, jokatutako hiru partidak irabazita eta gol zaparrada lortuz. Bigarren eta hirugarren San Ignacio eta Berriozar izan ziren, hurrenez hurren, biak lau punturekin, eta Eibar C sailkatu zen laugarren postuan."}, {"text_idx": "#000009", "text": "B multzoan aldiz, Reala B-k eskuratu zuen multzoko lidergoa bere bi norgehiagokak emaitza berdinarekin irabaziz (2-0). Bigarren postua Mulierrentzat izan zen eta Arratia sailkatu zen hirugarren postuan."}, {"text_idx": "#000010", "text": "Beraz, Reala B eta Athletic C sailkatu ziren finalerako, zeina Durangon jokatu zen irailaren 2an, Tabirako futbol zelaian, arratsaldeko 18:00etatik aurrera. Bertan, Reala nagusitu zen 0-2 zurigorrien aurkako lehian, hartara bere kategoriako txapela jantzi zuelarik. Hirugarren eta laugarren postuak zehazteko lehian, San Ignacio penaltietan nagusitu zitzaion Mulierri. Arratia sailkatu da bosgarren gol averageagatik Eibar C-ren aurka 2-2 berdindu ostean eta eibartarrak izan dira seigarren, beraz."}, {"text_idx": "#000012", "text": "\u2192 ehkirola.eus: VIII. Euskal Herria Kopa"}, {"text_idx": "#000013", "text": "\u2192 ehkirola.eus: IX. Euskal Herria Kopa"}, {"text_idx": "#000019", "text": "Alaves-Osasuna, X. EHKopako bigarren fasean"}]